Y a AG 
EN i 
T A = 
Aso) 

(aur, O, 

S 


Ñ; 


Nr. 6 (165) / 2019 
Indexat în CEEOL 


Supliment al revistei „Impact strategic” 


COLOCVIU STRATEGIC 


UNIVERSITATEA NAȚIONALĂ DE APĂRARE „CAROL l” 
CENTRUL DE STUDII STRATEGICE DE APĂRARE ŞI SECURITATE 


PIERDERI UMANE ŞI PAGUBE MATERIALE INCIDENTALE 
IN RAPORT CU OPERAŢIILE MILITARE 


Bogdan-Alexandru CONSTANTIN 


Human losses and incidental damages in relation to military operations 

Abstract: /n this paper we will present aspects regarding the apparition of rules and principles regarding 
collateral human losses and material damage. Afterwards, we will highlight collateral damage in military operations, 
focusing on the relationship between the loss of lives of combatants and non-combatants. We will try to identify 
situations when killing civilians can be seen as collateral damage, reprisals or war crimes. 

Pierderi umane şi pagube materiale incidentale în raport cu operațiile militare 


Rezumat: /n prezentul articol vom prezenta aspecte privitoare la apariția regulilor și principiilor în materia 
pierderilor umane și pagubelor materiale incidentale. Ulterior, vom evidenția pierderile și pagubele incidentale în 
operațiile militare, punând accent pe raporturile dintre pierderile de vieți ale combatanților și cele ale 
necombatanţilor. De asemenea, vom încerca să identificăm situaţiile în care uciderea persoanelor civile constituie 


pierderi incidentale, represalii sau crime de război. 


Cuvinte-cheie: pagube incidentale, persoane civile, ținte legale, combatanți, bunuri civile, necombatanți. 


Introducere 

Conflictele armate anterioare secolului XX se 
desfăşurau între combatanți, iar persoanele şi bu- 
nurile civile erau ferite de efectele directe ale con- 
flictelor, de aceea primele convenţii ofereau defi- 
niţii şi protecţie pentru participanţii la ostilităţi, dar 
simultan cu dezvoltarea metodelor de ducere a 
conflictelor, acestea au ajuns a se desfășura în 
locuri în care persoanele civile își desfășurau acti- 
vitățile zilnice, creându-se astfel necesitatea clasi- 
ficării persoanelor care nu participă la conflictele 
armate și creării unui set de reguli care să le pro- 
tejeze. 


1. Apariţia regulilor şi principiilor privitoare 

la pierderile şi pagubele incidentale 
Încă din antichitate, au existat norme pentru 
protecţia anumitor categorii de persoane (cum ar 
fi preoții), totuși pentru o lungă perioadă de timp 
populaţia civilă populaţia civilă nu a intrat sub inci- 


denta unor astfel de norme protective. 

Un prim tratat, în care se lărgeşte sfera per- 
soanelor protejate, a fost semnat în anul 1785, 
între SUA şi Prusia. Conform acestuia, în ipoteza 
izbucnirii unui conflict armat între cele două state, 
femeile, copiii şi în general persoanele care nu 
participă la ostilităţi, de ale căror activităţi profită 
întreaga omenire, vor fi protejate, atât ele, cât şi 
bunurile lort. 

Protecţia persoanelor civile a început să fie 
intens dezbătută după apariţia bombardamentului 
aerian, ca şi tactică de luptă, iniţial în cadrul 
Primului Război Mondial, dar mai ales după cel 
de-al Doilea Război Mondial. Prin acest mod de 
purtare a războiului, pentru prima dată, necomba- 
tanţii au fost expuși efectelor directe ale războiului 
într-o manieră nemaiîntâlnită. 

Când ne referim la pierderi și pagube inciden- 
tale, raportate la operaţiile militare, ne referim atât 
la vătămarea persoanele civile care nu participă 

la ostilităţi, cât și a bunurilor care sunt utilizate 
pentru viaţa lor de zi cu zi. 

Convenţia de la Geneva IV din 12 august 1949 
(CG IV) este dedicată protecţiei persoanelor civile 
pe timp de război. În acest document, identificăm 
prima definire în acest sens a acestei categorii, 
astfel: „Sunt protejate prin convenţie persoanele 
care se află, la un moment dat şi indiferent în ce 
formă, în caz de conflict sau de ocupaţie, sub pu- 
terea unei Părţi în conflict sau a unei Puteri ocu- 
pante ai cărei cetăţeni nu sunt?. 

În CG IV se precizează că persoanele nu pot 
renunţa parţial sau total la drepturile oferite de 
aceasta. Asupra acestora nu pot fi efectuate con- 
strângeri de ordin fizic sau moral, pentru a obţine 
informaţii de la ele. De asemenea, art. 33 inter- 
zice represaliile, aplicarea de pedepse colective, 
sau sancţionarea unei persoane pentru o infrac- 
ţiune pe care nu a comis-o, iar luarea de ostateci 
este interzisă. 

Definiţia persoanelor civile a fost modificată şi 
completată prin art. 50 din Protocolul Adiţional | la 
Convenţiile de la Geneva din anul 1949 privind 
protecţia victimelor conflictelor armate internaţio- 
nale. Astfel, persoanele care nu fac parte din rân- 
dul forțelor armate sau care nu au fost capturate 
și au primit statutul de „prizonieri de război” sunt 
considerate a fi persoane civile. 

In continuare, art. 51 al aceluiași Protocol 
Adiţional | stabileşte cadrul de protecţie al aces- 
tora, în sensul în care populaţia civilă şi persoa- 
nele civile se bucură de o protecţie generală 
contra pericolelor rezultând din operaţiile militare, 
cu respectarea unor reguli esenţiale. Asifel, civilii 
sunt protejaţi de atacuri, violență sau teroare cu 
condiția ca aceștia să nu participe direct la ostili- 
tăți. De asemenea, sunt interzise atacurile fără 
discriminare înțelese ca atacuri care nu sunt în- 
dreptate împotriva unui obiectiv militar determinat, 
în care se folosesc metode şi mijloace de luptă 
care nu pot fi îndreptate împotriva unui obiectiv 
militar determinat sau în care se folosesc metode 
sau mijloace de luptă ale căror efecte nu pot fi li- 
mitate, respectiv atacuri capabile să lovească, fă- 
ră deosebire, obiective militare şi persoane civile 
sau bunuri cu caracter civil. 

Printre actele ostile fără discriminare sunt enu- 
merate atacurile prin bombardament, care tratea- 
ză ca un obiectiv militar unic un anumit număr de 
obiective militare net distanţate şi distincte, conți- 
nând o concentraţie analogă de persoane civile 
sau de bunuri cu caracter civil, dar și atacurile de 
la care se poate aştepta să cauzeze incidental 
decese sau răniri în rândul populaţiei civile și/sau 
pagube bunurilor cu caracter civil excesive în ra- 
port cu avantajul militar concret şi direct aşteptat. 

Sunt interzise, de asemenea, represaliile împo- 
triva civililor sau utilizarea acestora ca scut pentru 
a camufla sau proteja unele obiective militare de 


atacuri inamice. 

Conform prevederilor art. 57 al aceluiaşi do- 
cument, operaţiile militare trebuie să fie conduse, 
avându-se în vedere protejarea permanentă a 
populaţiei civile şi a bunurilor cu caracter civil. De 
aceea, în pregătirea unui atac, planificatorii tre- 
buie să verifice ca obiectivele ce vor fi atacate să 
fie obiective militare legitime, că acestea nu se 
bucură de vreo protecţie specială şi că în ele nu 
se află persoane civile. De asemenea, aceştia tre- 
buie să ia toate măsurile posibile, din punct de 
vedere practic, în alegerea mijloacelor şi metode- 
lor de atac, pentru a evita sau a reduce la minim 
pierderile de vieţi omeneşti din cadrul populaţiei 
civile, a rănirii persoanelor civile şi a producerii de 
pagube la bunurile cu caracter civil, care ar putea 
fi cauzate incidental. Nu trebuie lansat un atac în 
urma căruia este previzibilă cauzarea incidentală 
de pierderi de vieţi omeneşti în rândurile popula- 
tiei civile, rănire a persoanelor civile și/sau de pa- 
gube în bunuri cu caracter civil sau o combinaţie 
a acestor pierderi umane și materiale care ar fi 
excesive în raport cu avantajul militar concret şi 
direct aşteptat. 

În Protocolul Adiţional | nu se oferă o definiţie a 
bunurilor cu caracter civil, art. 52 precizând doar 
că bunurile civile nu pot fi atacate, totuși acestea 
sunt descrise ca fiind bunuri care nu sunt obiec- 
tive militare. Protocolul definește obiectivele mili- 
tare ca fiind bunurile care prin natura, amplasa- 
rea, destinaţia sau utilizarea lor aduc o contribuţie 
efectivă acțiunii militare, iar prin distrugerea lor re- 
zultă un avantaj militar precis. În comentariile asu- 
pra Protocolului Adiţional I* se precizează că s-a 
utilizat această metodă urmărindu-se a se oferi o 
protecție mai eficientă bunurilor civile, prin exem- 
plificarea celor ce pot face obiectul unui atac. In 
ipoteza în care se observă că obiectivul atacat nu 
este militar, că acesta beneficiază de o protecţie 
specială, sau când există posibilitatea evidentă că 
atacul va cauza, incidental, pierderi de vieţi ome- 
neşti în rândul populaţiei civile, rănirea persoane- 
lor civile, pagube bunurilor cu caracter civil, sau o 
combinaţie a acestor pierderi şi pagube care ar fi 
excesive în raport cu avantajul militar concret şi 
direct aşteptat, acest atac trebuie anulat sau în- 
trerupt. De asemenea, pentru atacurile care pot 
afecta populaţia civilă, acestea trebuie anunţate 
din timp, astfel încât populaţia să poată fi ferită de 
efectele lor. 

Protocolul Adiţional | mai stipulează că, în situa- 
ţia în care „este posibilă alegerea între mai multe 
obiective militare pentru a obţine un avantaj mi- 
litar echivalent, trebuie să se aleagă obiectivul 
pentru care se poate aştepta ca atacul să prezinte 
pericolul cel mai mic pentru persoanele civile sau 
pentru bunurile cu caracter civif'?. 

Aliniatul 5 al art. 57 conchide că „nici o dispozi- 
ție a prezentului articol nu poate fi interpretată ca 

autorizând atacurile împotriva populaţiei civile, per- 
soanelor civile sau a bunurilor cu caracter civil. 

Principiul proporţionalităţii şi cel al distincţiei 
oferă persoanelor civile un statut protejat în timpul 
unui conflict armat, mai ales atunci când se află în 
proximitatea unor obiective militare. 

In anul 2016, la nivelul Comitetului Militar al UE 
a fost întocmit un document-concept privind evita- 
rea şi minimalizarea pagubelor incidentale în ope- 
rațiile militare desfăşurate sub sigla UE. Conform 
acestuia, producerea pagubelor incidentale tre- 
buie evitată deoarece prin omorârea persoanelor 
civile se poate pierde foarte uşor legitimitatea ope- 
raţiei şi sprijinul populaţiei locale. 

In acest document se precizează că pentru 
prevenirea pierderilor incidentale trebuie respec- 
tate următoarele linii directoare: 

e distingerea între persoanele civile care parti- 
cipă la ostilităţi şi cele care nu participă; 

e respectarea principiului proporţionalităţii; 

e existenţa unor informaţii complete, corecte şi 
transmise în timp utile; 

e actualizarea permanentă a manualelor cu „lec- 
tii învăţate"; 

e asigurarea unei asistenţe juridice adecvate 
contextului militar; 

e instruirea personalului militar cu privire la nor- 
mele Dreptului operaţional aplicabil conflictelor 
armate (DOCA), anterior trimiterii acestora într-o 
zonă de conflict; 

e respectarea normelor DOCA în toate opera- 
tiile militare desfăşurate de către state membre 
ale UE; 

e utilizarea eficientă a capabilităţilor de mana- 
gement al țintelor. 

Pentru a ajuta forţele luptătoare, în anexa do- 
cumentului se prezintă o metodologie de estimare 
a pierderilor incidentale. Aceasta pleacă de la uti- 
lizarea efectelor cunoscute ale armelor şi muniţii- 
lor utilizate, dar se precizează că estimările nu pot 
fi considerate o ştiinţă exactă. 

Considerăm că prin introducerea normelor de 
protecţie a persoanelor civile, nivelul de protecţie 
de care beneficiază sau ar trebui să beneficieze 
această categorie în timpul unui conflict armat a 
crescut, cu toate că, aşa cum vom arăta în conti- 
nuare, numărul deceselor civililor în cadrul răz- 
boaielor este într-o continuă creştere. 


2. Raportul dintre numărul persoanelor dece- 
date din rândul combatanţilor şi cel al per- 
soanelor civile în operaţiile militare 

Complexitatea actuală a teatrelor de operaţii ne 

conduce să analizăm pierderile şi pagubele inci- 
dentale în diferite tipuri de operaţii. Pentru a face 
această analiză, prezentăm pe scurt principalele 
tipuri de conflicte specifice mediului actual de se- 
curitate, după cum urmează: 

e Conflicte între state în care părţile beligerante 
sunt reprezentate de state, alături de care pot par- 
ticipa şi entităţi nestatale, dar actorii principali ai 
unui astfel de conflict sunt statele; 

e Conflicte dintre state şi entităţi nestatale, tip 
de conflict care poate fi împărţit la rândul său în 
două categorii: 

- prima, în care entitatea adversarului statal 
este reprezentată de o entitate situată în 
afara teritoriului statului respectiv (o colo- 
nie), acest tip de conflicte au ca scop (în 
general) obţinerea independenţei; 

- a doua, în care entitatea nestatală îşi des- 
făşoară activitatea pe teritoriul unui stat re- 
cunoscut internaţional, dar între acea enti- 
tate şi statul în care îşi desfăşoară activita- 
tea nu există o legătură (Al Qaeda)”; 

e Conflicte armate interne sau conflicte armate 
neinternaţionale, care se desfășoară în interiorul 
graniţei statale. Acest tip de conflict poate fi: 

- război civil în care forţele armate ale statu- 
lui se luptă cu un grup sau grupuri capabi- 
le să desfăşoare acţiuni militare; 

- conflict între entităţi nestatale care nu des- 
făşoară acţiuni împotriva forţelor guverna- 
mentale; 

e Conflicte transnationale sunt acele tipuri de 
conflicte în care o entitate nestatală desfăşoară 
acţiuni militare pe teritoriul mai multor state?. 

Există autori care arată că în oricare decadă a 
ultimelor două secole, numărul maxim de conflicte 
interstatale a fost de 10. Războaiele extrateritoria- 
le dintre state şi actori nestatali au fost maxim 18 
într-o decadă, iar după anul 1956 numărul acesto- 
ra a scăzut semnificativ, ajungând la un maxim de 
cinci pe decadă. În schimb, conflictele armate ne- 
internaţionale au avut o cu totul altă evoluţie: du- 
pă anul 1957, în fiecare decadă, numărul conflic- 
telor a fost mai mare de 20, ajungându-se ca în 
perioada 1987-1996 să existe un număr de 40, iar 
în perioada 1997-2006, 35 de astfel de conflicte”. 

Intr-un articol realizat în anul 2001, se afirmă 
că „războaiele moderne au devenit conflicte fără 
limită. Populaţia civilă a devenit, accidental sau 
intenționat, un actor principal în teatrele de opera- 
ţii, care nu se mai desfăşoară exclusiv pe câmpuri 
de luptă. Efectuând o comparaţie statistică rezultă 
că în timpul Primului Război Mondial una din zece 
persoane decedate era o persoană civilă, iar în 
conflictele contemporane, la zece persoane civile 
decedate, decedează un combatant". 

In ultimele decenii, zonele de conflict s-au mu- 
tat în ariile locuite de oameni, astfel 79% din po- 
pulaţie trăieşte în zonă de conflict în Afganistan, 
iar în Somalia procentul populaţiei aflate în aceas- 
tă situație scade la 63%12. 

Din Law of War Manual, emis de Departamen- 
tul american al apărării, se desprinde ideea potri- 

vit căreia stabilirea excesivităţii trebuie calculată în 
raport cu pierderile de vieţi ale militarilor, cu dis- 
trugerea bunurilor cu caracter militar, cât şi cu 
efectele care pot fi produse prin neluarea unei de- 
cizii de angajare a ţintelor!*, motiv pentru care, în 
continuare vom prezenta câteva aspecte privitoa- 
re la numărul de decese survenite în rândul forte- 
lor armate, în paralel cu cel al persoanelor civile, 
în conflictele majore din ultimele secole. 

Serviciul de cercetări al Congresului SUA a în- 
tocmit, în anul 2015, un raport asupra pierderilor 
suferite în operaţiile militare, de la Războiul de 
Independenţă, până în prezent, raportul fiind ac- 
tualizat în septembrie 2018. Din acesta rezultă că 
numărul de decese a scăzut foarte mult, de la 
405.399 în timpul celui de-al Doilea Război Mon- 
dial, la 58.220 în Războiul din Vietnam și 383 în 
Primul Război din Golf. Aceste cifre cresc în ca- 
drul operaţiei Enduring Freedom din Afganistan, 
numărul deceselor ajungând la 1.844, iar în cadrul 
operaţiei Iraqi Freedom, sunt cuantificate 3.482 
de decese!f. Aceste date privesc doar decesele 
cetățenilor din SUA, dar în toate aceste conflicte 
au fost implicate mai multe părti. 

Milton Leitenberg în Deaths in Wars and Conflicts 
in the 20" Century'5 a adunat date statistice cu 
privire la decesele survenite în conflictele majore 
ale secolului trecut, împărțindu-le în două catego- 
rii: decesele personalului militar şi decesele civili- 
lor. 

Când vorbim de decesul civililor, în compilarea 
datelor şi emiterea unor concluzii clare încep să 
apară probleme. Adam Roberts afirmă că „în ciu- 
da investigaţiilor ample desfăşurate în multe zone 
de război şi a dezvoltării semnificative a metodo- 
logiei, există încă o lipsă de date fiabile, privind 
victimele civile ale războiului”. El consideră că 
pentru a putea efectua o contabilizare reală a da- 
telor referitoare a victimele civile ar trebui să se 
realizeze următoarea categorisire: 

„1. Persoane decedate ca urmare a efectelor 
directe ale conflictelor; 

2. Persoane rănite în urma efectelor directe ale 
conflictelor, 

3. Persoane decedate, în timpul sau după un 
conflict - din cauza unor efecte indirecte ale răz- 
boiului, cum ar fi îmbolnăvirile, subnutriţia, lipsa 
unor legi adecvate -, care nu ar fi decedat în nu- 
măr așa de mare din motivele respective, dacă nu 
ar fi fost un conflict; 

4. Victime ale violenței proliferate de o parte 
aflată în conflict; 

5. Victime ale violurilor şi a altor abuzuri sexua- 
le corelate cu războiul, 

6. Persoane care fug din calea războiului (refu- 
giați și persoane deplasate intern); 

7. Persoane decedate după terminarea unui 
război din cauza rănilor suferite”"?. 

Revenind asupra raportului dintre persoanele 

civile decedate şi combatanții decedați în cadrul 
conflictelor armate, întâlnim diverse procente. Intr- 
o declaraţie de presă susținută în anul 1998, 
Secretarul general al ONU de la acea dată, Kofi 
Annan, afirma că din totalul deceselor, 75% sunt 
ale civililor's. Din studiul realizat de Ruth Leger 
Sivard se desprinde ideea că procentul a crescut 
de la 74% la începutul anilor 1980, și în anul 1990 
procentul pare să fie tot ridicat!?. In Strategia de 
Securitate a Uniunii Europene, emisă în anul 2003, 
se arată că procentul victimelor civile înregistrate 
pe perioada conflictelor după anul 1990 este de 
90%20. 

Putem afirma că procentajele oferite de anumi- 
te studii, nu au fost realizate ţinându-se cont de 
date a căror provenienţă poate fi considerată cre- 
dibilă, sau că acestea pot fi reale pentru anumite 
conflicte, un astfel de exemplu fiind cel din Rwanda. 
Dar ele nu sunt general valabile. Astfel, se naşte 
următoarea întrebare: Care ar fi procentajul ac- 
ceptat de victime civile în raport cu cele militare, 
conform normelor DOCA? 

Cele mai vechi calcule statistice referitoare la 
decesele legate de războaie datează din secolul 
al XVIII-lea. Cu titlu de exemplu, unele studii a- 
firmă că în Războaiele Napoleoniene au decedat 
aproximativ 3 milioane de militari şi 1 milion de 
civili?!. Conform statisticilor realizate de Matthew 
White, în timpul Primului Război Mondial au fost 
înregistrate 15 milioane de decese, din care 8,5 
milioane personal militar, iar restul de 6,5 milioa- 
ne fiind civili?. Aceste cifre reprezintă totalul per- 
soanelor decedate în urma unor răni provocate în 
atacuri armate, dar şi din cauza unor boli conta- 
gioase ce au izbucnit în timpul războiului; de ase- 
menea, o parte din populaţia civilă a decedat ca 
urmare a înfometării. În acest context, autorul pre- 
cizează că datele cu privire la decesele civililor din 
timpul Primului Război Mondial, pot cuprinde şi 
decese ce au avut alte cauze, cum ar fi Revoluţia 
Rusă (1917-1922) sau Genocidul Armean (1915- 
1922)”. 

În ceea ce priveşte datele statistice ale celui de- 
al Doilea Război Mondial, prezentate de Matthew 
White, rezultă că numărul deceselor a ajuns la 
aproximativ 65,5 milioane de persoane. Se consi- 
deră că numărul combatanţilor decedați se află 
între 20 şi 25 de milioane, iar numărul persoane- 
lor civile între 40 şi 45 de milioane, din care apro- 
ximativ 13-20 de milioane au decedat ca urmare a 
înfometării şi a bolilor?*. 

Cu toate că fiecare statistică amintită anterior, 
a fost criticată sau poate fi criticată, dintr-un motiv 
sau altul, putem observa că în timpul Războaielor 
Napoleoniene raportul deceselor a fost de aproxi- 
mativ 2 la 1 în favoarea deceselor militarilor, iar 
acesta s-a depreciat constant în favoarea decese- 
lor civililor, în cel de-al Doilea Război Mondial, 
ajungându-se la o proporţie de 1 la 2, iar în con- 


5 


flictele moderne acesta este mult mai mare. 

Faţă de cele arătate anterior, nu ne raliem opi- 
niilor conform cărora avantajul militar obţinut tre- 
buie socotit la numărul de decese din cadrul forțe- 
lor proprii, la numărul de combatanți inamici dece- 
daţi, la bunurile inamicului distruse, sau la efecte- 
le viitoare, pe termen mediu şi lung ale unei astfel 
de acţiuni. Considerăm că avantajul militar obținut 
trebuie calculat ţinându-se cont doar de efectele 
imediate ale unei operaţiuni militare, în caz con- 
trar ar putea fi considerată justificată utilizarea 
unei bombe nucleare pentru a ucide conducătorul 
unui stat, sau a unei grupări insurgente, cu toate 
că ar fi afectate vieţile şi bunurile mai multor per- 
soane civile. 


3. Uciderea persoanelor civile — pierderi inci- 

dentale, represalii sau crime de război? 

La momentul actual, conform Cartei ONU, sta- 
tele pot iniţia un conflict armat interstatal în două 
ipoteze: în cazul unei legitime apărări pentru a 
respinge un atac al altui stat sau în cazul în care 
Consiliul de Securitate al ONU autorizează utiliza- 
rea forței. 

Statului ce planifică un atac îi revine obligaţia 
de a respecta toate normele DOCA şi de a proteja 
persoanele civile de atacurile pe care le va lansa. 
Ca o regulă generală, combatanții au dreptul de a 
ucide alţi combatanți, de a distruge obiective mili- 
tare, dar trebuie să se abţină de la a distruge bu- 
nurile civile şi de la a omori persoane civile. Aceas- 
tă regulă are totuşi o excepţie, în cazul în care per- 
soane civile ajung să fie omorâte, în timpul opera- 
ţiilor militare, faptele combatanţilor nu vor fi consi- 
derate crime de război, dacă decesul persoanelor 
a survenit incidental, în timpul angajării unor ţinte 
legitime şi în ipoteza în care nu sunt considerate 
a fi „excesive în raport cu avantajul militar concret 
şi direct aşteptat'?. 

Principiul distincţiei a fost enunțat prin Conven- 
tiile de la Geneva din anul 1949 deoarece cel de- 
al Doilea Război Mondial a generat necesitatea 
clasificării categoriilor de persoane ce sunt afecta- 
te într-un conflict şi distingerii acestora unora faţă 
de altele, pentru a putea fi protejate persoanele 
care nu participă direct în cadrul conflictului. De 
asemenea, articolul 51 din Protocolul Adiţional | la 
Convenţiile de la Geneva din 12 august 1949 ofe- 
ră protecţie persoanelor civile în faţa ostilităţilor, 
dar pentru a stabili ce persoane sunt considerate 
a fi civile, trebuie făcută distincţia dintre persoane- 
le ce participă la ostilităţi şi cele ce nu participă. 
Opinăm că această prevedere ar trebui să fie 
considerată una din normele generale de drept cu 
aplicare mondială, dar adoptarea acesteia nu a 
fost făcută în unanimitate. 

Menţionăm faptul că art. 51 din Protocolul Adi- 
tional | este unul la care nu pot fi formulate rezer- 
ve, de aceea anumite state nu au ratificat res- 

pectivul Protocol (SUA, Pakistan, India, Israel), de- 
şi au afirmat că vor respecta normele acestuia. 

Considerăm că distanţa ce trebuie să existe 
între obiectivele militare nu poate fi stabilită obiec- 
tiv, ea constituie un element subiectiv, ce trebuie 
analizat de la caz la caz. Putem accepta ideea că 
această distanţă poate fi mai mare într-o zonă 
extraurbană, iar într-o zonă urbană, aceasta tre- 
buie să fie, în mod obligatoriu, cât mai restrânsă. 
În momentul planificării oricărui atac trebuie să se 
țină cont de toate capabilitățile statului pentru ca 
ţintele să fie lovite cu cea mai mare precizie, ast- 
fel stabilirea distanţei cade asupra celor ce planifi- 
că şi execută atacul. 

De asemenea, cuantificarea sintagmei de a nu 
cauza „incidental pierderi de vieţi omeneşti la po- 
pulaţia civilă, rănirea de persoane civile, pagube 
bunurilor cu caracter civil sau o combinaţie a 
acestor pierderi şi pagube, care ar fi excesive în 
raport cu avantajul militar concret şi direct aştep- 
tat” în cadrul art. 51 alin. 5 lit. b), ridică anumite 
semne de întrebare în interpretarea şi punerea sa 
în aplicare, considerându-se că dacă interesele 
militare impun, poate fi considerat ca fiind justi- 
ficat uciderea persoanelor civile sau distrugerea 
bunurilor civile. 

Art. 57 din Protocolului Adiţional |, trebuie inter- 
pretat în sensul în care atacul va fi îndreptat nu- 
mai împotriva unei ţinte legale, iar în atac să fie 
folosite acele mijloace care vor produce distruge- 
rea acelui obiectiv şi nu vor aduce atingere unor 
ţinte protejate”. 

Situaţiile în care se ştie, indubitabil, că atacuri- 
le nu vor produce pagube excesive, acestea sunt 
permise, dar în cazul în care există dubii asupra 
posibilităţii pierderii de vieţi omeneşti civile, atunci 
atacul va trebui anulat. Observăm faptul că răs- 
punderea asupra angajării țintelor incumbă asu- 
pra planificatorilor şi comandantului care ordonă 
atacul, în primul rând, iar în plan secundar asupra 
celor ce execută atacul, principiul conform căruia 
ordinele militare nelegale nu se execută, fiind în- 
scris în regulamentele militare ale unui număr ma- 
re de state. 

Astfel de idei au fost păstrate şi utilizate în con- 
flicte mai recente, unul fiind conflictul etnic desfă- 
şurat pe teritoriul fostei Republici Iugoslave, din 
anii '90. Faptele ilegale săvârşite de combatanți 
au fost judecate de către Tribunalul Penal Interna- 
tional pentru fosta Iugoslavie (TPII) unde a fost 
relevat faptul că populaţiei civile nu i-au fost res- 
pectate drepturile, mai mult decât atât, ea a făcut 
obiectul atacului direct al forţelor armate. Cu titlu 
de exemplu, enunţăm faptele petrecute pe terito- 
riul actual al Bosniei-Herţegovina în 16 aprilie 1993 
enunțate în dosarul Procuror versus Kupreskic şi 
altii. 

În 6 martie 1992, Bosnia-Herţegovina şi-a de- 
clarat independenţa, iar în 3 iulie 1992, comunita- 

tea croată din cadrul acestui stat s-a declarat in- 
dependentă de statul bosniac. În prima parte a 
anului 1993, cele două entităţi s-au aflat într-un 
conflict armat internaţional?8, ambele constituindu- 
şi armate. 

În data de 16 aprilie 1993, forțele armate croa- 
te au lansat un atac fără precedent în zona cen- 
trală a Bosniei-Herţegovina, atacând toate locali- 
tăţile ce se aflau pe o rază de 10 kilometri de sa- 
tul Ahmici. Într-un interval de câteva ore, aproxi- 
mativ 116 persoane, inclusiv femei şi copii, au 
fost ucise, iar aproximativ 24 au fost rănite - toate 
victimele fiind musulmane. 

TPII a decis că scopul acestor atacuri a fost 
unul de epurare etnică, fiind parte a unui plan ela- 
borat ce avea ca scop final determinarea popula- 
tiei musulmane să părăsească această zonă. Tri- 
bunalul, deşi a considerat că pentru aceste fapte 
ar trebui sancţionate şi alte persoane necunoscu- 
te la momentul finalizării dosarului, a condamnat 
doar militarii participanţi la această acţiune cu pe- 
depse cuprinse între 6 şi 25 de ani de închisoare. 

Ulterior, în cadrul conflictului din Kosovo din 
1998-1999, forţele NATO au utilizat teoria celor 5 
cercuri concentrice?%, conform căreia trebuie ata- 
cate acele elemente care vor determina populaţia 
civilă să nu mai susţină regimul aflat la conduce- 
re%. Trebuie amintit că şi această viziune asupra 
ducerii unui război impune interdicţia de a ataca 
populaţia civilă. 

Având în vedere faptul că în urma conflictului, 
70% din podurile rutiere şi 50% din podurile fero- 
viare au fost distruse, iar circulaţia feroviară şi cea 
pe Dunăre a fost blocată, considerăm că ar trebui 
să se stabilească o linie cuantificabilă pentru a se 
putea stabili ce înseamnă pagube excesive în ra- 
port cu obiectivele militare. 

Conform unui studiu realizat de Human Rights 
Watch, intitulat Civilian Deaths in the NATO Air 
Campaign", în timpul campaniei au fost ucise apro- 
ximativ 500 de persoane civile în 90 de atacuri 
separate. 

Sfera țintelor legale ar fi trebuit restrânsă odată 
cu apariţia Protocolului Adiţional |, dar introduce- 
rea în lista cu ţinte a mijloacelor de comunicare 
media constituie o lărgire a sferei acestora, deși 
considerăm că mijloacele de comunicare media 
pot face obiectul unor atacuri legale numai dacă 
sunt implicate în mod direct în susţinerea sau du- 
cerea conflictului armat. 

Susţinem acestea, având în vedere şi decizia 
Tribunalului Militar Internaţional de la Nürnberg, 
emisă faţă de Hans Fritzsche*?, prin care acesta a 
fost achitat, constatându-se faptul că acţiunile pro- 
pagandistice nu au avut un rol în atrocitățile comi- 
se în cel de-al Doilea Război Mondial, acestea 
având doar scopul de a creşte susţinerea popula- 
tiei pentru acţiunile militare. 

Faţă de cele prezentate, opinăm că atacul inten- 

ţionat al NATO asupra televiziunii naţionale sârbe, 
ce s-a soldat cu decesul a 16 persoane civile şi 
cu rănirea a încă 16, a fost unul disproporționat, 
despre care considerăm că a cauzat pierderi ex- 
cesive în raport cu obiectivele militare dorite. Sco- 
pul normelor de drept internaţional umanitar este 
acela de a proteja populaţia civilă în orice context 
legat de un conflict armat. Astfel, cunoscându-se 
faptul că în sediul televiziunii se aflau persoane 
civile a căror integritate fizică ar avea de suferit, 
atacul asupra acelui obiectiv nu putea fi conside- 
rat ca neexcesiv, raportat la obiectivele militare 
avute de îndeplinit. Menţionăm că rudele persoa- 
nelor decedate, alături de cei răniţi în evenimente, 
au iniţiat un proces la Curtea Europeană a Drep- 
turilor Omului’, considerând că atacul a încălcat 
art. 2 (dreptul la viaţă) şi 10 (libertatea de expri- 
mare) din Convenţia Europeană a Drepturilor 
Omului. Curtea, în unanimitate a respins ca inad- 
misibilă cererea, considerând că faptele nu pot fi 
imputate statelor chemate în faţa Curţii. 

NATO s-a apărat afirmând că atacul asupra 
televiziunii, făcea parte dintr-un obiectiv strategic 
amplu, acela de a diminua sau chiar stopa capa- 
citatea armatei iugoslave de a ataca populaţia din 
Kosovo, cât şi de a ataca alte state vecine, orga- 
nizaţia prevenind astfel destabilizarea regiunii. În 
acest sens, reprezentanţii NATO au susţinut că 
pierderile incidentale cauzate sunt neexcesive în 
raport cu obiectivele strategice urmărite“. 

Având în vedere faptul că intervenţia militară 
din Kosovo s-a soldat cu decesul a 500 de per- 
soane civile, iar alte 6.000 au fost rănite, două or- 
ganizaţii neguvernamentale internaţionale, Amnesty 
International şi Humans Right Watch, au formulat 
către TPII plângeri penale, în vederea efectuării 
de cercetări sub aspectul nerespectării normelor 
DOCA. Procurorul a respins cererile, fără a for- 
mula vreun capăt de acuzare, considerând că nu 
sunt probe suficiente pentru a susţine acuzaţiiles. 

Iniţial s-a considerat că plângerile au fost res- 
pinse mult prea uşor, dar pentru a demonstra că 
soluţia a fost dată în urma unor cercetări comple- 
xe, procurorul a publicat Raportul final al cercetă- 
rii, integrals6. Din acesta rezultă că NATO a între- 
prins toate măsurile cu putinţă pentru a preveni 
uciderea sau rănirea populaţiei civile, prin crearea 
unor grupuri ce analizau minuţios fiecare aspect 
al unei operaţii. De asemenea, tot aici se prezintă 
că populaţia civilă nu a fost niciodată obiectul unui 
atac direct. 

Considerăm că acestei campanii îi pot fi aduse 
anumite critici, sub aspectul respectării normelor 
DOCA. Dintre acestea ne vom referi doar la faptul 
că personalul militar ce execută atacul, ar trebui 
să poată constata dacă ţinta pe care trebuie să o 
angajeze este sau nu una legală. 

Acest lucru nu a putut fi pus în practică în ca- 
drul bombardamentelor efectuate de la mare înăl- 

time, aproximativ 4.500 de metri, piloţii neavând 
posibilitatea fizică de a constata dacă în zona ce 
urma a fi bombardată existau persoane civile. 
Apariţia unor persoane civile în zonă, ar fi putut 
schimba catalogarea tintei, din una legală, în una 
ce nu trebuie atacată. NATO a justificat bombar- 
damentul de la mare înălţime prin încercarea de a 
diminua pierderile, în cadrul forţelor proprii. 

Opinăm că la nivelul actual, în cadrul unor con- 
flicte armate între state, persoanele civile vor fi 
protejate, coroborând faptul că majoritatea state- 
lor au ratificat Convenţia a IV-a de la Geneva, iar 
prevederile Protocolului Adiţional | sunt conside- 
rate ca făcând parte din dreptul cutumiar, cu atât 
mai mult odată cu apariţia unor noi tehnici de lup- 
tă care permit angajarea țintelor cu precizie, chiar 
şi de la mari înălţimi, fără a produce pierderi inci- 
dentale în rândul populaţiei civile. 

Un astfel de exemplu îl constituie utilizarea, de 
către armata SUA, a celei mai mari bombe nenu- 
cleare, în Afganistan. Pe data de 13 aprilie 2017, 
armata SUA a atacat o reţea de tuneluri din dis- 
trictul Achim, ce erau utilizate de forţe ale organi- 
zatiei teroriste Stat Islamic (ISIS). Bomba a avut o 
încărcătură de 11 tone de exploziv, având o rază 
de explozie de 1,6 kilometri. In urma impactului a 
rezultat distrugerea sistemului de tuneluri şi dece- 
sul unor combatanți ai ISIS%. 

Protecţia populaţiei civile în cadrul conflictelor 
armate asimetrice, deşi la nivel teoretic este asi- 
gurată, evenimentele recente ne demonstrează 
că nu poate fi pusă în aplicare într-un mod prac- 
tic, aşa cum ne demonstrează conflictul din Siria. 

Pe de o parte, avem forţele statale siriene, ca- 
re sunt acuzate de utilizarea unor arme chimice, 
în oraşele Alep şi Khan Sheikhoun. De exemplu, 
la data de 6 septembrie 2016, în oraşul Alep, 
forţele guvernamentale au fost acuzate că au 
aruncat recipiente conţinând agenţi toxici asupra 
oraşului, în urma acestui atac rezultând rănirea a 
peste 70 de persoane civile“, iar la data de 4 
aprilie 2017, oraşul sirian Khan Sheikhoun, aflat 
sub controlul forţelor rebele a fost bombardat de 
forţele armate siriene. În urma bombardamentului 
a rezultat împrăştierea unor gaze toxice“ ce au 
dus la decesul a peste 80 de persoane civile“. 
Deşi SUA afirmă că atacurile asupra populaţiei ci- 
vile sunt unele planificate şi executate de către 
forțele guvernamentale, aceştia din urmă, împreu- 
nă cu Rusia, afirmă că eliberarea în atmosferă a 
gazelor toxice este o formă de pagubă incidentală 
survenită în urma unor atacuri asupra unor puncte 
ce se află sub controlul forţelor rebele. 

În prima ipoteză, cea susţinută de către SUA, 
este indubitabil că atacurile încalcă prevederile 
DOCA, atacul respectiv neputând fi socotit altfel 
decât ca fiind represalii, iar oficialii statului sirian 
trebuie traşi la răspundere pentru infracţiuni con- 
tra umanităţii. 

În ceea de-a doua ipoteză, considerăm că ast- 
fel de pagube incidentale sunt, în mod clar, ex- 
cesive în raport cu avantajul militar obţinut, dacă 
există posibilitatea ca în urma unui atac să fie 
afectată viaţa unor persoane civile, atunci acel 
atac trebuie oprit. Astfel, dacă se cunoştea că în 
vecinătatea locurilor ce urmau a fi bombardate 
sunt depozitaţi agenţi toxici, forţele guvernamen- 
tale trebuiau să prevadă riscul ca aceştia să fie 
eliberaţi în atmosferă, iar atacul trebuia oprit. 

Considerăm că şi în cea de-a treia ipoteză sta- 
tul sirian poate fi tras la răspundere, deoarece con- 
ducerea acestuia cunoşteau sau trebuiau să cu- 
noască faptul că forţele rebele deţin agenţi toxici, 
iar intervenţia trebuia efectuată în aşa fel încât 
aceştia din urmă să nu se poată elibera în atmos- 
feră. 

Pe de altă parte, actori nestatali, cum ar fi ISIS, 
afirmă în mod deschis faptul că nu respectă şi nici 
nu doresc să respecte normele DOCA. Aceştia 
atacă populaţia civilă în mod direct, considerând 
că Sharia este singura lege ce trebuie respectată. 

Opinăm că, atât în cazul grupării ISIS, cât şi în 
cel privind luptele cu forţele rebele, statul sirian 
este prima entitate căreia îi revine obligaţia de a 
lua toate măsurile necesare pentru a asigura si- 
guranţa şi integritatea populaţiei civile, putând fi 
tras la răspundere pentru inacţiunea sa în oferirea 
protecţiei persoanelor civile. 

Putem fi de acord că, indiferent de calitatea in- 
formatiilor şi de necesitatea obţinerii unui avantaj 
militar, stabilirea proporţionalităţii acestora în ra- 
port cu distrugerile sau pierderile de vieţi ome- 
neşti al necombatanţilor, previzionate, vor fi întot- 
deauna calculate într-o manieră subiectivă. În 
mod cert, comandantul unei unităţi militare şi un 
militant pentru respectarea drepturilor omului nu 
vor stabili proporţionalitatea în acelaşi mod, pri- 
mul va pune accent pe obţinerea avantajului mili- 
tar, iar cel de-al doilea va afirma că viaţa unui sin- 
gur om valorează mai mult decât orice avantaj tac- 
tic, operaţional sau chiar strategic. 

Pentru a putea stabili, într-un mod cât mai 
obiectiv, linia de demarcare a proporţionalităţii, 
comandanții vor trebui să acţioneze în concordan- 
tă cu asistenţa juridică oferită de consilierul juridic 
pe care îl au la dispoziţie. Astfel, un comandant 
ce acţionează cu bună-credinţă și căruia i se ofe- 
ră o asistenţă juridică adecvată ar trebui să consi- 
dere că omorârea sau rănirea persoanelor civile 
sau distrugerea bunurilor civile nu pot fi conside- 
rate altfel decât disproportionate în raport cu obti- 
nerea unui avantaj militar. 


Concluzii 

Din prezenta lucrare se desprinde ideea con- 
form căreia nu poate fi stabilit un procent „mate- 
matic” pentru a se putea stabili ce este excesiv în 
raport cu avantajul militar obținut. Considerăm că, 


Colocviu strategic nr. 6/2019 


8 


anterior lansării oricărui atac, trebuie să se asigu- 
re îndeplinirea tuturor prevederilor comune ale 
DOCA. Prin această acțiune populaţia civilă şi bu- 
nurile cu caracter civil cad sub incidenţa unei pro- 
tecţii permanente având în vedere că aceste re- 
guli fundamentale stabilesc faptul că aceştia nu 
pot fi obiectul unor atacuri, iar în cazul apariţiei 
unor pierderi, acestea trebuie reduse la minim. 

Constatăm că după cel de-al Doilea Război 
Mondial au apărut un număr semnificant de con- 
venţii internaţionale care protejează persoanele 
civile, în contextul în care evoluţia tehnologică a 
îmbunătăţit acuitatea armelor, iar vieţii oamenilor i 
se acordă respectul cuvenit în marea majoritate a 
statelor. 

Având în vedere analizele făcute cu privire la 
conflictele moderne, putem afirma că populaţia ci- 
vilă nu a făcut obiectul unor atacuri directe, în ca- 
zul operaţiilor militare în care au fost implicate 
state membre NATO, în general, fiind respectate 
principiile proporţionalităţii şi cel al distincţiei obiec- 
tivelor militare de cele civile. 

Considerăm că, din cele prezentate în prezen- 
tul articol, se poate desprinde o concluzie genera- 
lă, în sensul că stabilirea obiectivelor militare a 
devenit un proces în care trebuie implicate mai 
multe categorii de personal calificat în domeniul 
legislaţiei conflictelor militare și dreptului interna- 
tional umanitar deoarece modificarea normelor in- 
ternaţionale face ca anumite acţiuni militare, ce 
au fost considerate legale într-un anumit context, 
ulterior şi într-un alt context, să devină acţiuni ce 
încalcă normele DOCA. 

Indiferent de situaţie, în ipoteza existenţei unor 
dubii privitoare la încadrarea anumitor obiective, 
opinăm că principiul distincţiei şi cel al proporţio- 
nalităţii oferă linia principală de apărare împotriva 
metodelor barbare, într-un conflict militar. Valabili- 
tatea acestor principii este întărită în mod serios 
astăzi, drept pentru care ar trebui considerate epi- 
centrul normelor DOCA. 

